**Papildinājums Sertificēta sugu un biotopu aizsardzības jomas eksperta atzinumam Nr. SE120-2022/4**

**Atzinuma teritorija: smilts atradne “ASNI” Ādažu novadā (zemes vienības ar kadastra nr.80440060034, 80440060107, 80440060094)**

**Atzinuma adresāts**: SIA ENVIROPROJEKTS

**Biotopu grupa**: purvi, jūras piekraste, meži un virsāji

**Atzinuma sniegšanas mērķis**: Papildināt iepriekš sagatavoto atzinumu derīgo izrakteņu ieguves atradnē “Asni”, īpašumos “Ūdenskrātuve “Asni”” un “Ādažu novada meži”, Ādažu pagastā, Ādažu novadā ietekmes uz vidi novērtējuma procedūras ietvaros atbilstoši Enerģētikas un vides aģentūras norādījumiem.

**Novērtējums par Paredzētās darbības ietekmi uz apkārtējām teritorijās esošajiem aizsargājamiem biotopiem - gruntsūdeņu pazeminājuma zonā par 1,5 - 0,5 m**

Veicot hidroloģisko datu analīzi ietekmes uz vidi novērtējuma procesā, secināts, ka, īstenojot paredzēto darbību – karjera izrakšanu zem gruntsūdens līmeņa, arī apkārtējā ārpus karjera apkārtnē ilgākā laika periodā veidosies gruntsūdeņu pazeminājums no 1,5 -0,5 m no esošā gruntsūdeņu līmeņa.

Šādā gruntsūdens iespējamā pazeminājuma zonā atrodas Eiropas Savienības īpaši aizsargājamu biotopu komplekss, jo pārmaiņus veido 2130\* Ar lakstaugiem klātas pelēkās kāpas un 2320 Piejūras zemienes smiltāju līdzenumu sausi virsāji.

Abi šie biotopu veidi ir nepārprotami saistīti ar sausiem un barības vielām nabadzīgiem augšanas apstākļiem. Attiecībā uz 2320 Piejūras zemienes smiltāju līdzenumu sausi virsāji norādīts īpaši aizsargājamo biotopu vadlīnijās aizsargājamo biotopu saglabāšanai Latvijā, sausums un ar barības vielām nabadzīgas smilts augsnes ir būtiskākie vides faktori, kas nosaka virsāju veidošanos[[1]](#footnote-1). Ievērojot šo nosacījumu ir mazticams, ka gruntsūdens pazemināšanās var negatīvi ietekmēt sausu virsāju pastāvēšanu. Tāds pats princips attiecināms arī uz 2130\* Ar lakstaugiem klātas pelēkās kāpas, kuru veģetācijā izteikti dominē sausus augšanas apstākļus mīlošas sugas. Biotopu 2130\* un 2320 raksturojošām sugām un lietussargsugām. Gruntsūdens svārstības parasti ietekmē tādus biotopus, kuru pastāvēšana ir atkarīga no augsta gruntsūdens līmeņa, piemēram, purvu un slapji mežu biotopi, kādi paredzētajā gruntsūdens pazeminājuma zonā neatrodas.

Atbilstoši Latvijas Dabas fonda 2023.gadā veiktajam “Smiltāja neļķes un Lēzela vīrceles monitorings NATURA 2000 teritorijās un starpposmos”[[2]](#footnote-2) (šī atzinuma sagatavotāja ir arī viena no šī monitoringa veicējiem), secināts, ka AAA “Ādaži” teritorijā sastopama galvenokārt smiltāja neļķes pasuga Prūsijas smiltāja neļķe *Dianthus arenarius subsp. borussicus*. Lai arī suga ir Latvijā īpaši aizsargājama, ES Biotopu direktīvas 2. pielikumā iekļauta tikai pasuga *Dianthus arenarius subsp. arenarius*. Nav veikti pilnīgi visu smiltāja neļķes atradņu inventarizācija, lai detalizēti noteiktu, kura no smiltāja neļķes pasugām ir katra AAA “Ādaži” atzīmētā atradne. Taču neskatoties uz pastāvošajām neskaidrībām par pasugu sastopamību, jebkurā gadījumā, abas smiltāja neļķes pasugas un arī kāpās un virsājos bieži sastopamais vālīšu staipeknis *Lycopodium clavatum* ir izteikti sausu, smilšainu un nabadzīgu augsni mīloši augi, kurus neietekmē tas, ka pazeminās gruntsūdens līmenis.

AAA “Ādaži” teritorijā biotopi 2130\* Ar lakstaugiem klātas pelēkās kāpas un 2320 Piejūras zemienes smiltāju līdzenumu sausi virsāji raksturīgi ar to, ka veido izteikti viļņoto mikroreljefu ar zemākām ieplakām, kurās sezonāli izveidojas periodiski izžūstošas slapjas vietas, kurās pēc ziemas uzkrājas ūdens. Šādās ieplakās bieži visā virsāju-pelēko kāpu kompleksā sastopamas ne tikai kāpām raksturīgās sauso augšanas apstākļu sugas, bet arī sausiem virsājiem un kāpām netipiskas mitru un pārmitru vietu sugas, kā piemēram, plankumainā dzegužpirkstīte *Dactylorhiza maculata*, mānīgā knīdija *Cnidium dubium*, palu staipeknītis *Lycopodiella inundata*. Visā AAA “Ādaži” teritorijā samērā bieži sastopama arī dižā jāņeglīte *Pedicularis sceptrum-carolinum,* kas arī sastopama purvainās, pārmitrās vietās plānotajā gruntsūdens pazeminājuma zonā ap smilts ieguves atradni “Asni”. Šīs sugas sastopamas arī plānotajā gruntsūdens pazeminājuma zonā ap smilts atradni “Asni”. Saskaņā ar AAA “Ādaži” dabas aizsardzības plānā[[3]](#footnote-3) secināto, norādīts, ka šādām aizsargājamām sugām , kuru pastāvēšanai ir būtiskas zālainas, pārmitras teritorijas, ir būtiski nodrošināt optimālu hidroloģisko režīmu, kas nodrošina pārmitru vai sezonāli pārplūstošu augteni. Ņemot vērā, ka pēdējos gados vērojamas mazsniega ziemas, tad arvien biežāk visā AAA “Ādaži” teritorijā var novērot, ka mitrās seklūdens ieplakas pavasaros vispār neveidojas vai ļoti ātri izžūst, šādas ieplakas nav saistītas tik daudz ar gruntsūdeņu svārstībām cik ar attiecīgā gada nokrišņu daudzumu

Tā kā plānotajā gruntsūdeņu pazeminājuma zonā par 1 - 0,5 m atrodas arī pastāvīgi mitrākas vietas uz ziemeļiem/ziemeļaustrumiem no smilts atradnes, kur konstatētas mitrus augšanas apstākļus mīlošas sugas, tad vienlaicīgi ar smilts ieguves uzsākšanu ir jāsāk gruntsūdeņu līmeņa pazeminājuma zonā par 1 - 0,5 m konstatēto mitrus augšanas apstākļus mīlošo augu sugu (plankumainā dzegužpirkstīte, mānīgā konīdija, palu staipeknītis) atradņu monitorings. Monitoringu veic ik gadu, konstatējot faktisko gruntsūdens pazeminājuma negatīvo ietekmi uz sugu atradnēm, jāveic smilts ieguves pārplānošana tā, lai gruntsūdens līmenis nepazeminātos.

**Sertificēta sugu un biotopu aizsardzības jomas eksperte:** Sindra Elksne, sertifikāts Nr.120, izdots 28.07.2014., derīgs līdz 03.08.2027., izsniegts par biotopu grupām: meži un virsāji, zālāji, purvi, jūras piekraste.

Pirmreizējs atzinums sagatavots 2022. gadā, papildināts ar sadaļu **Iespējamie risinājumi negatīvās ietekmes uz Eiropas Savienības un Latvijas īpaši aizsargājamiem biotopiem samazināšanai** 2023.gada jūnijā un **ietekmes izvērtējumu par visiem AAA “Ādaži” teritorijā sastopamajiem jūras piekrastes, mežu, virsāju un zālāju biotopiem** 2024.gada aprīlī un **Novērtējumu par Paredzētās darbības ietekmi uz gruntsūdeņu pazeminājuma zonā esošajiem aizsargājamiem biotopiem** 2025.gada aprīlī**.**

1. Mārdega I. 2017 Sausi virsāji. Grām.: Laime B. (red) Aizsargājamo biotopu saglabāšanas vadlīnijas Latvijā. 1.sējums. Piejūra, smiltāji un virsāji. Dabas aizsardzības pārvalde, Sigulda, 170 -179. [↑](#footnote-ref-1)
2. Atskaite sagatavota LVAF finansēta projekta “Biotopu direktīvas sugu smiltāja neļķes un Lēzela vīrceles populāciju novērtējums” (Nr. 1-08/43/2022) ietvaros 2023.gadā. [↑](#footnote-ref-2)
3. https://www.daba.gov.lv/lv/adazi [↑](#footnote-ref-3)